Z A P I S N I K

50. sjednice Vijeća Mjesnog odbora Petrova 
održane 3. travnja 2025. u zgradi Mjesnog odbora Petrova, 
Ulica Jakova Gotovca 7, dvorana A, s početkom u 19:30 sati


Nazočni članovi Vijeća: 	Ana Pažanin, Marija Marinović, Tomislav Špoljarić, Saša Šegrt

Odsutni članovi Vijeća: 	Darko Kuljiš

Ostali nazočni: 		nema

Nazočni djelatnici Gradskog ureda za mjesnu samoupravu: nema

Predsjedava, predsjednica Vijeća.

Zapisnik vodi: Saša Šegrt, predsjednica Vijeća

	Predsjednica konstatira da je nazočno četvero od pet članova Vijeća, što znači da Vijeće može pravovaljano odlučivati, te otvara 50. sjednicu Vijeća Mjesnog odbora Petrova. 

	Bez rasprave, Vijeće jednoglasno prihvaća tekst Zapisnika 49. sjednice Vijeća, održane 12. ožujka 2025.

Vijećnici su uz poziv primili i prijedlog dnevnog reda s materijalima za raspravu. Predsjednica predlaže da se dnevni red nadopuni prijedlogom zaprimljenim od građanke L.D.P., stanovnice Petrove ulice, vezan uz semafor na križanju s Ulicom biskupa Josipa Galjufa.

Vijećnica Marija Marinović predlaže dopunu dnevnog reda točkom vezanom uz uređenje skloništa na području MO Petrova. 

Predsjednica stavlja dopunjeni dnevni red na glasanje i Vijeće jednoglasno usvaja: 

DNEVNI RED:

1. Zaključak o obilježavanju Dana MO Petrova u 2025. – donošenje zaključka
2. Zaključak o regulaciji svjetlosne prometne signalizacije za pješake na križanju Petrove ulice i Ulice biskupa Josipa Galjufa – donošenje zaključka
3. Uređenje skloništa do kraja ovog mandata – donošenje zaključka
4. Pitanja, prijedlozi i obavijesti


Ad 1. - Zaključak o obilježavanju Dana MO Petrova u 2025. godini

Predsjednica otvara 1. točku dnevnog reda te uvodno iznosi prijedlog da se i u 2025. godini nastavi akcija uspostavljena u ovom sazivu te da se povodom Dana MO Petrova ponovi akcija dobrovoljnog darivanja krvi u suradnji s Hrvatskim zavodom za transfuzijsku medicinu (HZTM). Bez rasprave Vijeće jednoglasno usvaja


ZAKLJUČAK

o obilježavanju Dana MO Petrova u 2025. godini

1. Vijeće Mjesnog odbora Petrova predlaže da i u 2025. godini Dan Mjesnog odbora Petrova nastavi obilježavati organiziranjem akcije dobrovoljnog darivanja krvi, u suradnji s Hrvatskim zavodom za transfuzijsku medicinu (HZTM).

2. Ovaj Zaključak dostavlja se Vijeću Gradske četvrti Gornji grad – Medveščak na znanje. 


Ad 2 – Zaključak o regulaciji svjetlosne prometne signalizacije za pješake na križanju Petrove ulice i Ulice biskupa Josipa Galjufa

Predsjednica otvara 2. točku dnevnog reda te uvodno pojašnjava da se građanka L.D.P., stanovnica Petrove ulice, obratila Vijeću pisanim putem te opisala problem semafora na križanju Petrove i Galjufove ulice. Zeleno svjetlo za pješake pali se automatski u pravilnim intervalima, dok se zeleno svjetlo za pješake ne pali automatski, već tek nakon stiskanja tipkala i to s dužim vremenskim odmakom. Pješaci koji žele dvaput prijeći cestu, primjerice, Galjufovu, a zatim na neparnu stranu Petrove ulice, prisiljeni su vrlo dugo čekati, a nerijetko nepropisno pretrčavaju ulicu. 

Po završetku kraće rasprave, u kojoj sudjeluju svi vijećnici, Vijeće jednoglasno donosi 

Z A K LJ U Č A K

o regulaciji svjetlosne prometne signalizacije za pješake na križanju Petrove ulice i Ulice biskupa Josipa Galjufa 


1. Vijeće MO Petrova predlaže nadležnom gradskom uredu da se vertikalna svjetlosna signalizacija na križanju Petrove ulice i Ulice biskupa Josipa Galjufa uredi na primjereniji način: da se pri paljenju zelenog svjetla za automobile upali i zeleno svjetlo za pješake koji se kreću istom putanjom, ili da pješak pritiskom na tipkalo automatski pali zeleno svjetlo na semaforu.

2. Vijeće predlaže nadležnom gradskom Uredu da očevidom na terenu utvrdi primjerenu mogućnost realizacije navedenog u točki 1. Zaključka.

3. Ovaj Zaključak dostavlja se Vijeću Gradske četvrti Gornji grad – Medveščak na znanje.


Ad. 3 – Zaključak o uređenju blokovskih skloništa u Ulici Jakova Gotovca br. 12 i 15

Vijećnica Marija Marinović uvodno izlaže da prema njezinim saznanjima blokovska skloništa u Gotovčevoj ulici (J. Gotovca 15 „L“, J. Gotovca 12 „D“ i J. Gotovca 12 „“L) nisu očišćena, odnosno spremna za mogući prihvat građana u slučaju opasnosti. Također, proteklih godina služila su za odlaganje izbornih materijala nakon održanih izbora, pa je moguće da je značajan dio zauzet. Stoga predlaže da Vijeće usvoji zaključak kojim bi se zatražio pregled skloništa i dovođenje u red. 

Vijećnici su suglasni s prijedlogom, te nakon kraće rasprave donose


Z A K LJ U Č A K

o pregledu i uređenju blokovskih skloništa u Gotovčevoj ulici br. 12 i 15 


1. Vijeće MO Petrova predlaže nadležnom Gradskom uredu za mjesnu samoupravu, promet, civilnu zaštitu i sigurnost (GUMS) da se prostorije blokovskih skloništa u Gotovčevoj ulici br. 12. i 15 hitno pregledaju, te izvrše sve potrebne pripreme (čišćenje, deratizacija, opremanje) za stavljanje u funkciju, odnosno mogući prihvat građana. 

2. S obzirom na očekivano raspuštanje mjesne samouprave 11. travnja 2025., tražimo da GUMS dostavi nadležnim službama sve potrebne informacije i upute kako bi se problem naveden pod točkom 1. učinkovito i brzo riješio.

3. Ovaj Zaključak dostavlja se Vijeću Gradske četvrti Gornji grad – Medveščak na znanje.


Ad. 4 – Pitanja, prijedlozi, obavijesti

Potpredsjednik Tomislav Špoljarić ističe da su u razdoblju od prethodne sjednice u Galjufovoj ulici realizirane dvije akcije na ranije zahtjeve Vijeća: posađeno je stablo crvenolisne šljive i popravljena je klupa. 

Drugih informacija, prijedloga i obavijesti nije bilo.


Dovršeno u 20:15 sati.


KLASA: 024-08/25-003/338
URBROJ: 251-13-11/07-02-25-23
Zagreb, 3. travnja 2025.

Zapisnik sastavila: 
Saša Šegrt

